Stortingets administrasjon

Stortingets administrasjon, tidligere Stortingets kontor, er den faste staben som drifter Stortingets virksomhet. Stortingets direktør er virksomhetsleder, og fungerer også som sekretær for Stortingets presidentskap.

Virksomheten har egen handleevne uavhengig av presidentskapet, og besluttet blant annet selv å politianmelde stortingsrepresentanter for misbruk av Stortingets ordning for reisegodtgjørelse og for å ha levert fiktive reiseregninger.

Stortingets administrasjon har 490 ansatte som er organisert i syv avdelinger, som igjen består av 29 seksjoner.

Oppgaver
Kjerneoppgaven er å organisere det parlamentariske arbeidet og å støtte stortingsrepresentantene i deres konstitusjonelle rolle. Andre sentrale oppgaver er drift og modernisering av Stortingets bygninger og systemer og formidling av kunnskap om Stortinget og folkestyret. I 2019 besluttet Stortingets presidentskap å gi Stortingets administrasjon ansvar for å gjennomføre utgivelsen av en trykt samling av Norges lover.

Ettersom sikkerhetsloven har begrenset anvendelse for Stortinget og dets organer er Stortingets administrasjon tillagt rollen som klareringsmyndighet.

Avdelinger
 Eiendoms-, sikkerhets- og serviceavdelingen – har ansvaret for forvaltning og utvikling av Stortingets eiendom, sikkerhet og servicetjenester og forvalter blant annet 143 pendlerboliger
 Forvaltningsavdelingen – bistår Stortingets administrative ledelse i alle saker om arbeidsgiveransvar, personalfunksjoner, økonomi og generell administrasjon, og yter direkte service overfor stortingsrepresentantene når det gjelder lønn, godtgjørelser, reiser, boliger, pensjoner, forsikringer, arbeidsforhold og velferdsordninger
 Internasjonal avdeling – ivaretar Stortingets internasjonale forbindelser
 IT-avdelingen – har ansvar for drift, vedlikehold og videreutvikling av Stortingets IKT-baserte informasjonssystemer og telematikkinstallasjoner
 Kommunikasjonsavdelingen – har ansvar for ekstern og intern kom­munikasjon, omvisninger og arrangementer og grafisk design og trykking av Stortingets publikasjoner
 Konstitusjonell avdeling – ivaretar alle funksjoner som knytter seg til den virksomheten Stortinget utøver som konstitusjonelt organ, medregnet Stortingets saksbehandling og arbeidsordning, forretningsorden og bevilgningsreglement, komitéreiser og formelle spørsmål i tilknytning til komiteenes virksomhet
 Kunnskaps- og dokumentasjonsavdelingen – inkluderer Stortingsarkivet
 Ledelsessekretariatet – har sekretariatsfunksjoner og gir bistand til presidentskapets medlemmer

Historikk
Stortingets administrasjon var tidligere kalt Stortingets kontor, og var ledet av Stortingets kontorsjef. Kontorsjefen og noen få funksjonærer holdt til i Stortingsbygningen fast, også mellom sesjonene. Mens Stortinget var samlet ble arbeidsstyrken mangedoblet, og i 1914 var det 48 funksjonærer som bisto med saksforberedelser, møteavvikling og drift.

Kontorsjefen var både ekspedisjonssjef, sekretær for presidentskapet og Stortingets arkivar. Kontoret hadde ansvar for å ekspedere alle dokumenter til Stortinget, lese korrektur på Stortingstidende og komitéinnstillingene, samt trykke og innbinde Stortingsforhandlinger.

Referentene utgjorde den største gruppen: I 1914 var det ansatt 16 stenografer, tre revisorer og en referentsjef.

Se også
 Riksdagsförvaltningen

Referanser

Eksterne lenker
 

Organer underlagt Stortinget